لینٹ

لینٹ یا چلہ کے روزے یا چالیس روزے (لاطِینی: Quadragesima؛ یونانی: Μεγάλη Νηστεία) دینِ مسیحیت میں روزے کے اہم ادوار میں سے ایک ہے۔ یہ چالیس دن کی وہ مدت ہے جو یسوع مسیح کے چالیس روزوں کی یاد میں نفس کُشی، روزہ داری اور توبہ میں گزاری جاتی ہے۔ لاطینی روایت (Latin Rite) کے مطابق اس کا آغاز راکھ کے بدھ سے ہوتا ہے جبکہ مشرقی روایت (Eastern Rite) میں یہ پیر کے دن شروع ہوتا ہے۔ یہ روزے عموماً ایسٹر سے تقریباً چھ ہفتے پہلے تک جاری رہتے ہیں۔ چالیس روزوں کا بنیادی مقصد یہ ہے کہ مؤمنین نماز، گناہوں سے توبہ، صدقہ اور اعمالِ رحمت کے ذریعے روحانی تیاری کریں۔ یہ عبادات بہت سی مسیحی کلیسیاؤں میں ادا کی جاتی ہیں جن میں انگلیکان، کالونینی، لوتھری، میتھوڈسٹ اور رومی کاتھولک کلیسیائیں شامل ہیں نیز مشرقی آرتھوڈوکس اور قدیم مشرقی آرتھوڈوکس کلیسیاؤں کی روایات میں بھی اس کا اہتمام ہوتا ہے۔ آج کل بعض باز اصطباغی، اصطباغی اور انجیلی کلیسیائیں بھی لینٹ پر عمل کرتی ہیں۔

مسیحی روزے کا یہ زمانہ مجموعی طور پر پچاس دنوں پر مشتمل سمجھا جاتا ہے۔ ان میں چالیس دن اصل روزے کے ہوتے ہیں جو مقدس ہفتے سے پہلے آتے ہیں، پھر مقدس ہفتے (جس میں مقدس سنیچر بھی شامل ہے) اور اتوار کے دنوں کے بدلے چار اضافی ایام شمار کیے جاتے ہیں۔ البتہ مختلف کلیسیائی روایات، عبادتی طریقوں اور لطوریات کے لحاظ سے اس کی تفصیلات میں فرق پایا جاتا ہے۔ مغربی مسیحی روایت میں راکھ کے بدھ کو روزے کا پہلا دن مانا جاتا ہے۔ اس روز رومی کاتھولک، لوتھری، انگلیکان، میتھوڈسٹ اور پریسبیٹیرین کلیسیائیں خصوصی عبادات منعقد کرتی ہیں، جن میں پیشانیوں پر راکھ سے صلیب کا نشان بھی بنایا جاتا ہے۔

لینلٹ کی عملی صورتیں عالم مسیحی میں مختلف ہیں۔ کہیں مخصوص اوقات میں کھانے سے پرہیز کیا جاتا ہے اور کہیں خاص اقسام کی غذاؤں سے اجتناب کیا جاتا ہے۔ رومنلی کاتھولک کلیسیا اور دیگر مغربی کلیسیائیں اپنے پیروکاروں پر بدھ اور جمعہ کے دن گوشت اور دودھ سے بنی اشیا (جیسے پنیر وغیرہ) سے پرہیز لازم قرار دیتی ہیں جبکہ مشرقی آرتھوڈوکس اور اسی طرز کی دیگر کلیسیائیں چالیس دن تک گوشت ترک کرنے کی پابندی عائد کرتی ہیں۔

نماز اور روزے کے ساتھ ساتھ رومی کاتھولک کلیسیا میں لینٹ کے موقع پر خصوصی مذہبی رسومات بھی ادا کی جاتی ہیں۔ ان میں ایک اہم رسم صلیبی مقامات (Via Crucis) ہے، جو لینٹ اور مقدس ہفتے کے دوران گرجا گھروں یا عوامی مقامات پر ادا کی جاتی ہے۔ اس میں مسیح کی مصلوبیت کے واقعات کو نئے عہد نامے اور مسیحی روایات کی روشنی میں چودہ مراحل میں پڑھا اور یاد کیا جاتا ہے۔ ہر مرحلے کے ساتھ دعائے ربانی کی تلاوت اور ایک روحانی یا اجتماعی تامل شامل ہوتا ہے۔ یہ رسم کاتھولک کلیسیا میں باقاعدگی سے ادا کی جاتی ہے جبکہ دیگر مسیحی فرقوں میں بھی اس سے ملتی جلتی عبادتی صورتیں پائی جاتی ہیں۔التعليم المسيحي للشبيبة الكاثوليكية - بالعربية، مجموعة من الأساقفة بموافقة البابا بندكت السادس عشر، مكتب الشبيبة البطريركي، بكركي 2012، ص.159

 حوالہ جات 


زمرہ:مارچ کی تقریبات
زمرہ:مسیحی اصطلاحات
زمرہ:مسیحی روزہ داری